
Vaasan yliopisto, lukukauden 2003-4 avajaiset

Rehtorin puhe

Opetuksen ja tutkimuksen johtaminen

Hyvät yliopistolaiset ja yliopiston ystävät

Tervetuloa käynnistämään Vaasan yliopiston uutta lukuvuotta. 

Yliopisto tarvitsee lahjakkaita, tutkimus- ja opetustyöhönsä intohimoisesti paneutuvia yksilöitä. Tutkimustyön teemat ja osaamisen sisältö lähtevät syvällisestä asiantuntemuksesta ja henkilökohtaisesta kiinnostuksesta alaan. Yksilö ei kuitenkaan yksin voi saada aikaan tutkimuksen merkittäviä tuloksia tai toteuttaa koulutusohjelmia. Tarvitaan tutkijayhteisö, samaan suuntaan työskentelevä yhteistyöhön sitoutuva asiantuntijaorganisaatio. Olen otsikoinut puheeni muotoon ”Opetuksen ja tutkimuksen johtaminen”. Tarkoitukseni on käsitellä opetusta ja tutkimusta toiminnan organisoinnin ja johtamisen kannalta.

1. Kuluneen vuoden satoa

Kuluneen lukukauden aikana olemme ottaneet useita askelia jotka toteuttavat yliopiston ja konsortion strategiaa ja yliopiston hallituksen kehittämisohjelmaa.

Ensimmäiset opiskelijat on valittu kokonaan Vaasassa suoritettaviin tekniikan tutkintoihin.

Levón-instituutti on kehitetty Svenska handelshögskolanin ja Vaasan yliopiston yhteiseksi täydennyskoulutusyksiköksi. Yhteinen yksikkö edistää valmiuksiamme tarjota kaksikielistä, erityisesti liiketaloudellista, koulutusta kaksikieliselle elinkeinoelämälle ja hallinnolle.  Kokemukset yhdessä toteutetuista MBA-ohjelmista rohkaisevat uusiin avauksiin.

Hankenin ja Vaasan yliopiston yhteistyönä on käynnistetty vierailevan tutkijan järjestelmä. Kansainvälisiä asiantuntijoita voidaan kutsua Vaasaan tukemaan liiketaloustieteellistä tutkimusta ja jatko-koulutusta. Ohjelman rahoittaa Evald ja Hilda Nissin säätiö. Ensimmäiset kutsut on tehty. Järjestelmä on tarkoitus vakiinnuttaa ja laajentaa.

Yliopisto on perustanut omilla varoillaan tutkijaprofessorin tehtävän. Se tarjoaa yliopistomme professorille mahdollisuuden paneutua vuodeksi tutkimustyöhön. Tutkijaprofessuuri täydentää paikallisesti Suomen Akatemian varttuneen tieteenharjoittajan järjestelmää.

Vaasan korkeakoulukonsortio on saanut valmiiksi toimintastrategiansa ja ministeriö on osoittanut varoja konsortion toiminnan vakiinnuttamiseen ja korkeakoulujen yhteisiin, vaikuttavuutta edistäviin hankkeisiin.

Vaasan yliopisto on osallistunut sekä Seinäjoen että Kokkolan yliopistokeskuksen suunnitteluun. Kokkolan sopimus on jo tehty ja Seinäjoen sopimus on viimeistelyssä. Toiminta yliopistokeskuksissa on merkittävä osa alueellista ja yhteiskunnallista vaikuttavuuttamme.

2. Opetuksen ja tutkimuksen johtaminen

Elokuun alusta yliopisto on valinnut viiden vuoden toimikaudeksi kaksi vararehtoria aiemman yhden vararehtorin sijaan. Ensimmäinen vararehtori vastaa tutkimuksen ja jatkokoulutuksen kehittämisestä ja johtaa tutkimustoimikuntaa. Toinen vararehtori vastaa opetuksen kehittämisestä ja johtaa koulutustoimikuntaa. 

Tutkimuksen johtamiseen yliopistossa on vankat perinteet. Professori johtaa tutkimusta laitoksessa ja rakentaa ympärilleen tutkijaryhmää. EU-hankkeet, kansalliset tutkimusohjelmat ja tohtorikoulut edellyttävät selkeää roolia tutkimuksen johtamiseen.

Tutkimuksen tuloksellisuutta on perinteisesti arvioitu henkilökohtaisilla suorituksilla ja julkaisuilla. Näillä on merkityksensä professorin hakiessa asemaa ja keskusteluyhteyttä kansainvälisessä tiedeyhteisössä. Oleellista on kuitenkin tutkijaryhmän syntyminen professorin ympärille. 

Rahoituksen saaminen tutkimushankkeisiin, lahjakkaitten jatko-opiskelijoiden rekrytoiminen sekä näkyvyys tutkimuksen maailmassa ovat keskeisiä tutkimusryhmän menestysmittareita. Yliopisto voi resurssoida laboratorioita ja kirjastoja ja pyrkiä järjestämään perusinfrastruktuurin kuntoon. Tutkimuksen menestys mitataan lopulta kuitenkin muualla kuin yliopiston seinien sisällä. Menestys vaatii riittävän suuria yksiköitä ja verkottumista yliopiston sisällä ja yliopistojen välillä. 

Opetuksen johtaminen on tapahtunut pääosin tiedekuntien hallinnollisilla ratkaisuilla. Opetuksen johtaminen ei ole henkilöitynyt. Maisteriohjelmat ja muuntokoulutusohjelmat ovat vaatineet tiiviimpää otetta opetuksen johtamiseen. Ajallisesti tiiviimpi täydennyskoulutus ja avoimen yliopiston opintokokonaisuudet ovat selkeämmin johdettuja kuin tiedekuntien järjestämä peruskoulutus. 

Vaasan yliopisto valmistelee siirtymistä uuteen tutkintojärjestelmään. Alempi – kolmivuotiseksi mitoitettu – tutkinto otetaan käyttöön kaikilla aloilla. Maisterin tutkinto suoritetaan kaksivuotisena kandidaatin tutkinnon jälkeen. Pääsääntöisesti nämä vaiheet suoritetaan yhtenäisesti – maisterin tutkinto on Suomessa perinteisesti perustutkinto, jonka kaikki suorittavat. Maisteriohjelmat mahdollistavat myös alan tai yliopiston vaihdon tai ammattikorkeakoulututkinnon jälkeen yliopistoon siirtymisen.

Maisteriohjelmista on nähtävästi tulossa se opiskelukokonaisuus, jota järjestetään alueellisissa yliopistokeskuksissa. Avoimessa yliopistossa pyritään keskittymään laajempiin opintokokonaisuuksiin, jotka edistäisivät mahdollisuuksia hakeutua suorittamaan tutkintoa yliopistoon. Myös täydennyskoulutuksessa laajat kokonaisuudet – professional development ohjelmat ja MBA-ohjelmat kasvattavat suosiotaan. 

Koulutus rakentuu nykyistä tilannetta lyhyemmistä jaksoista, joiden läpäisytavoitteet ovat vaativat. Toisaalta olisi toteutettava opiskelijalle mahdollisuus henkilökohtaisiin opintosuunnitelmiin. Opiskelijavaihtoa on edistettävä ja opintojen aikana tulisi järjestää harjoittelu siten, että opiskelija olisi entistä valmiimpi työmarkkinoille. 

Näihin haasteisiin vastaaminen vaatii huomiota opetuksen ja koulutuksen johtamiseen ja organisointiin. 

Tutkinnon uudistuksen yhteydessä pyritään löytämään ratkaisu myös opintokokonaisuuksien johtamiseen. Opintojen johtamisen roolille on löydettävä yliopiston lähtökohdista määräytyvä sisältö. Johtajan tulisi vastata ohjelman toteutuksesta sekä koulutustavoitteisiin pääsemisestä. 

On löydettävä myös tapa, jolla ohjelman johtajalla olisi käytettävissään tarvittavat resurssit. Tämä yhtälö ei ole aivan helppo ratkaista koska yliopiston resurssit ovat valtaosiltaan sidottu opettajien ja tutkijoiden kiinteisiin palkkoihin. Ratkaisun on löydyttävä matriisijohtamisesta ja sopimiskulttuurista, jossa eri opettajat ja laitokset tuottavat sisältöjä tavoitteellisesti johdettuihin ohjelmiin.

Eri tasoilla koulutusohjelmat toimivat omilla logiikoillaan ja erilaisella johtamisella. Maisteriohjelman luonteeseen sopii professorin tutkimusorientoitunut johtaminen. Yliopistollisella maisteriohjelmalla tulee olla tutkimustyöhön sitoutunut sisältö ja rakenne. Maisteriohjelmassa opiskelu voisi parhaimmillaan olla tutkimushanke, joka kulminoituu gradutyössä. 

Kandidaattiohjelmaa voisi ohjata ammatillinen kokonaisuus, joka kattaa opiskelualan ammatillisen ja tieteellisen perusosaamisen ja antaa perusteet tutkimusorientoituneille maisteriopinnoille.

Koulutuksen johtajan tulee olla samalla laatujohtaja, joka vastaa ohjelman relevanssista ja opetusjärjestelyjen ja välineiden asianmukaisuudesta. Suomen koulutusjärjestelmään ei kuulu koulutusohjelmien akkreditointi. On kuitenkin varauduttava siihen, että etenkin kansainväliset ohjelmat tulevat akkreditoitavaksi. Kansainvälinen akkreditointi on takuu koulutuksen järjestelyjen ja sisällön laadukkuudesta ja hyvä markkinointiargumentti.

3. Korkeakoulutuksen kehittämissuunnitelma

Opetusministeriö on laatinut koulutuksen ja tutkimuksen kehittämissuunnitelmaa vuosille 2003-2008. Sen keskeisiä sisältöjä yliopiston kannalta ovat opintoihin hakeutumisen ja opinnoissa etenemisen nopeuttaminen, alueellisen vaikuttavuuden korostaminen, aikuiskoulutuksen vahvistaminen sekä huomattavat volyyminmuutokset aloituspaikoissa. 

Opiskelijavalinnan kehittämisessä on jo ryhdytty toimiin. Vaasan yliopisto on liittynyt teknisen alan yhteisvalintaan ja kauppatieteellisellä alalla kauppakorkeakoulut ja kauppatieteelliset tiedekunnat ovat sopineet yhteisvalintajärjestelyn laajentamisesta lähes kaikkiin yksiköihin. Näin ylioppilas voi yhdellä haulla hakea useisiin saman alan yksiköihin.

Kehittämissuunnitelmassa asetetaan tavoitteeksi, että kaikilla aloilla 75% aloittaneista suorittaa ylemmäntutkinnon tavoiteajassa. Tällä hetkellä noin 75% aloittaneista ylipäänsä suorittaa tutkinnon. Tavoiteaika ei voi olla sama kuin tutkinnon nimellisaika 3 tai 2 vuotta. Noin viidennes opiskelijoista tulee olemaan aikuisopiskelijoita, jotka opiskelevat työn ohessa. Opiskelurytmi voi olla hyvinkin erilainen kuin nuorilla. 

Aikuiskoulutus on ollut jo pitkään osa yliopistojen koulutustarjontaa. Sekä tietoteollisuuden, että liiketoimintaosaamisen aloilla on järjestetty muuntokoulutusohjelmia. VY aikoo vakiinnuttaa nämä ohjelmat osana aikuiskoulutusohjelmaa. Tekniikan alalla tuntuu kehittäminen ainakin kovin tempoilevalta. Vaasan yliopiston hyvin toimineisiin muunto-ohjelmiin otettiin neljän vuoden sisäänottoina noin 100 aloittajaa vuodessa. Tänä syksynä uusia ohjelmia ei käynnistetty. Nyt kuitenkin uudessa kehittämisohjelmissa aikuisille tarjottavia opiskelupaikkoja tulisi olla noin viidennes kaikista aloituspaikoista. Ei voi olla järkevää ajaa alas ohjelmiamme ja taas parin vuoden kuluttua käynnistää ne uudelleen osana uutta kehittämisohjelmaa

Yliopiston aloituspaikkoja on tarkoitus vähentää, mutta kuitenkin tuottaa tutkintoja enemmän kuin aikaisemmin. Samalla meille turvataan perusrahoituksen riittävä taso. Toisaalla ammattikorkeakoulutusta laajennetaan mutta jätetään sanomatta mistä tähän otetaan varat. AMK:n  jatkotutkintojen aloituspaikkoja on tarkoitus kasvattaa 3000:n. Noin 20% amk-opiskelijoista suorittaisi siis amk:ssa jatkotutkinnon. Kun tällä hetkellä ovat vasta ensimmäiset kokeilut käynnistyneet tuntuu hätäilyltä sitoutua tällaiseen kehittämiseen. Yliopistojenkin aikuisopiskelijat (4700 aloituspaikkaa) tulevat ilmeisesti olemaan ammattikorkeakouluista valmistuneita. Tällä logiikalla ammattikorkeakouluista valmistuneista noin kolmannes suorittaisi vielä kahden vuoden jatkotutkinnon amk:ssa tai yliopistojen aikuisopiskelijana. 

Huolestuttavaa on kehittämissuunnitelman näkemys tulevina vuosina aloituspaikkojen jakautumisesta eri aloille. Vaasan yliopiston kaikkien alojen aloituspaikat ovat valtakunnallisella leikkauslistalla.  Tekniikan, kauppatieteiden, yhteiskuntatieteiden ja humanististen tieteiden aloituspaikkoja vähennetään ja muutetaan aikuispaikoiksi.  

On tietysti niin, että suuri aloittavien määrä ei suinkaan aina takaa hyvää lopputulosta. Koulutusresurssien optimaalisen käytön kannalta olisi tietysti toivottavaa, että kaikki aloittaja myös valmistuisivat. Kun aloituspaikkoja lisäämällä ei ole saatu enemmän tutkintoja, yritetään nyt samaan päämäärään aloituspaikkoja vähentämällä. 

4. Vaasan yliopiston suunta

Aloituspaikkoja on tarkoitus lisätä muutamilla aloilla. Oikeustieteiden aloituspaikat on tarkoitus lähes kaksinkertaistaa. Lääkärikoulutusta ja opettajakoulutustakin kasvatetaan ainakin lähiaikoina. Kulttuurialaa on tarkoitus karsia voimakkaasti – vain taideteollinen ala saa armon ja sen koulutus kaksinkertaistetaan.

Nämä ovat aloja, joissa Vaasassa esiintyy kehittämisponnisteluja. 

Oikeustieteen kaksikielinen koulutus Vaasassa on sisällöllisesti ja tuloksiensa puolesta onnistunut. Ohjelma on lähiajoiksi turvattu HY:n hankkeena aluepoliittisin perustein, mutta ei vielä kovin vahvalla perustalla. Kaksikielinen täysimittainen oikeustieteellinen ohjelma kaksikielisessä maakunnassa olisi merkittävä saavutus. Haluaisin vielä toistaa HY:n dekaani Mäenpään johdolla esitetyn ajatuksen yhteisestä yksiköstä, jossa HY, Hanken ja VY yhdessä valmistaisivat oikeusoppineita Vaasan Hovioikeuden toimintaympäristössä. Tällaisen koulutusohjelmakokonaisuuden suora resurssointi olisi mielestäni hyvin linjassa kehittämissuunnitelman linjausten kanssa.

Taideteollisen alan kasvua voisi suunnata muotoilun ja kulttuurin johtamiseen ja kytkeä alueelliseen kehittämiseen. Opettajien koulutusta pyritään edistämään Chydenius-instituutin ja Åbo Akademin kanssa verkostuen.

Vaasan korkeakoulukonsortio on päässyt hyvään työn alkuun. Konsortion toimisto vakiinnutetaan ja konsortio on esittänyt aloitteita useita kehittämishankkeista. Toivon erityisesti yhteisen kampuksemme Vaasan tiedepuiston etenevän vauhdilla. Kaikilla yliopistoyksiköillä on Vaasassa hyvät toimitilat. Ammattikorkeakouluilla on suunnitelmia vahvistaa toimintaansa Palosaarella. Kun opiskelijamäärä Palosaarella kasvavat, kaupungin olisi kiinnitettävä huomiota liikennejärjestelyihin sekä paikoituksen ongelmiin. Onkilahden kahdelle puolelle levittäytyvä korkeakoulukampus tulee rakentaa hyvin toimivaksi kokonaisuudeksi. 

Vaasan tiedepuistoa on rakennettava myös toiminnallisesti niin, että Palosaaren yrityskeskuksen ja korkeakoulujen palvelut elinkeinoelämälle ja yhteiskunnalle kehittyvät hyvässä yhteistyössä. Tällainen pyrkimys on kirjattu Vaasan seudun aluekeskusohjelmaan sekä Vaasan seudun kehittämisyhtiön suunnitelmiin.

Tiedekirjastomme, Technobothnia sekä Levón instituutti toimivat yhteisen budjetoinnin ja suunnittelun pohjalta. Käymme yhteisiä tulosneuvotteluja kirjaston ja oppimiskeskuksen kehittämisestä. Yliopistokeskuksille (Mikkeli, Lahti, Pori, Kajaani, Kokkola, Seinäjoki) suunniteltu hallintomalli korostaa osallistuvien yksiköiden itsenäisyyttä opetus- ja tutkimusasioissa, mutta perustuu yhteiseen hallintoon ja yhteiseen kehittämissuunnitteluun.

Ehdotan pohdittavaksi uutta vaasalaista yliopistomallia, jossa esikuvaa voisi etsiä uusista yliopistokeskuksista. Pohjanmaan yliopisto voisi rakentua nykyisten yliopistoyksiköiden ja ammattikorkeakoulujen pohjalta yksi- tai kaksikielisiksi tiedekunniksi tai englantilaisen mallin mukaisiksi collegeiksi, jotka olisivat itsenäisiä  tutkimus- ja opetushallinnossaan ja suhteessa sidosryhmiinsä. Yhteistä näillä collegeilla (tai tiedekunnilla) voisi olla henkilöstöhallinto, taloushallinto sekä tutkimuksen infrastruktuuri. Yhdessä sopimisen kulttuuri on jo olemassa. Osaamme sopia Tritonian ja Technobothnian toiminnasta – osaisimmekohan sopia myös koulutus- ja tutkimusasioista. 

Tiiviimpää yhteistyötä tarvitaan, jotta voisimme lunastaa konsortion visioon kirjatun tavoitteen olla ” .. kansainvälisesti arvostettu, yhteiskuntaan ja kulttuuriin vahvasti vaikuttava, innovatiivinen korkeakoulutuksen ja tutkimuksen keskittymä tekniikan, kaupan, median ja hyvinvointipalveluiden aloilla”.

